Su cogiuonzu antigu

Cogiuonzos nd’hap’idu in vida mia
Chent’e unu; ma bellu che i custu
Ancora deo bidu non d’haia.

Fit e sa vigilia cara e Mes’Austu
E tottu cantos fimis reunidos
In domo de s’isposu. Petta a rustu

Bind’haiat no isco degh’ispidos
E su foghile pienu fit de bragias
E i sa domo de fumu. Sos buddidos

Faghian’ a un’ala sas massagias
E giovanas fin’in giru ettende inu.
In subra de sas rùstigas tiagias.

De sas mesas pienu ogni cofinu
Fit de pane pintadu a zaffaranu
E i su casu bi fit a magasinu.

Tia Franzisca e tiu Bustianu
A tottus invitaiana: «Papade
E buffade pizzinnos! Tottu a manu

Tenides casu e pane in cantidade!»
S’isposu fid a un’ala tramudadu
Cun’aria de serena magestade.

Cun su gillet’ e pannu ricamadu,
Sa chintolza de seda fiorada
Cun s’istepedde d’anzone orrofadu.

E cun vacchetta bianca tottu orada.
Fit bellu che unu rè a sa postura
E pariad’un anghelu a mirada.

Bènnida s’ora, essìmus a s’iscura
Comente zente ch’andada a bardana,
O giughed’in sa tasca calchi fura.

Sa domo de s’isposa fit lontana
E nois bi deviamus arrivare
Senz’intender fulanu nè fulana.

Finalmente arrivemus a toccare
Sa gianna; una giannita bassa bassa
Chi appenas faghiad’a intrare.

Tiu Bartolomeo, cun sa trassa
Chi tened’in custas cosas, picchièidi
Cun su fuste. Una oghe forte e bassa

Da intro lestramente rispondèidi:
«E chie a i cust’ora in custa domo?»
E tiu Bartolomeo lestru nèidi:

«Istranzos sémus arrivados como
Dae lontanu in grave perdimentu».
«Ispettade unu pagu ca m’infromo

Dae su mere s’isse nd’est cuntentu
De rizzire sa zente a i cust’ora».
Su mere, chi certu fit in s’aposentu:

«Avanti!» neit, «no nde dromit fora
Istranzu in logu nostru eo vivente,
Pro Deus veru e pro Nostra Signora!».

E sa gianna abelzeit lestramente.
«De ue sezis, e dae ue enides
A i cust’ora istranza e bona zente?».

«Dae lontanu enimus. Non creides
Su pensamentu nostru e i sa pena,
Chi subito bos naro, s’attendides.

In bidda fit famosa e terra anzena
Sa bella calarina curridora
Chi sos tres ànnos teniad’appena

E dies faghet, nde brincada fora
Dae sa tanca ch’haiad’a innìdu.
Dae zente colada ora pr’ora,

Indiziu amus tentu, e in cunfidu,
Chi bella che i sa nostra calarina
Una in custas passadas nd’ana idu».

«Su bestiamene, o zente pilingrina,
Chi tenz’eo bos mustro e i sa tanca;
Ma timo chi non bi siet sa perdìna.

Chi a destra chilcades e a manca».
Besseit prima una tiâ niedda
Ungruda e bezza che una corranca.

«Ecco! cust’est sa mamma e sa ghedda!».
De poi esseid’una cogiuada
Sinuda e forte, grussa che noedda.

Poi una bagiana istrazzulada
E ateras in manna prufessone.
«Bides sun tottu cosa seperada»

Neit su mere, «tenta in bidatone
Mancari siet misera s’annàda».
«No est malu pro nudda su cumone»,

Tiu Bartolomeu neit prontu,
«M’atera fit sa nostra campione
Pro sa cale bos fatto su pregontu

Mirade amigos non siet colada,
Sa calarina nostra, a pagu contu».
Ma ecco da un’iscala, coronada

De fròcos e de bellesa, ecco s’isposa
Cumparrer tottu cuntenta, accumpagnada
Dae sa mamma sèria, amorosa.

Pariat cudd’istella muttutina
Ch’essit subra sos montes luminosa.
«Ecco! ecco sa nostra calarina»,

Nemus tottus cun boghe cunfortada.
«Ecco sa nostra isplendida perdina;
Chi sìese beneditta e laudada

In su tempus presente e benidore
Comente mai criatura nàda
A sos grandes cunfortos de s’amore!

Nois a tie dae logu tesu
T’hamus battidu bellu unu fiore
Pro ti lu ponner’e su coro in mesu».

Tando sa mamma, nobile e serena,
Cun su dulche limbazu desulesu,
«Frades!» nareit, «cun amore e pena

Custa palma gentile hap’allevadu
Famosa in terra nostra e terr’anzena;
Siet s’omine suo fortunadu

Comente cussa meritat fortuna!».
S’isposa mireit fissa s’amoradu;
Poi sas bellas prendas, una pr’una,

Iscambièini e caros chistionos.
Issa pariad’una bella luna,
Issu su sole cun tottu sos dònos.

E in mesu a sos brios, a s’isciala
De sa zente, cun ballos e cun sonos,
Sa mamma pianghìad a un’ala.